b'\n_START_ARTICLE_\nBrat Sokol\n_START_SECTION_\nPovzetek\n_START_PARAGRAPH_\nDejanje se vr\xc5\xa1i za na\xc5\xa1ih dni v slovenskem mestu. Koruza ves zavit v \xc5\xa1ale klavrno \xc4\x8depi v naslanja\xc4\x8du, Nan\xc4\x8da pa go podpihuje v njegovem hipohonderstvu in go stra\xc5\xa1i, saj ima tak\xc3\xb3 oblast nadmin nad celo hi\xc5\xa1o; Milki ne pusti niti pogledati skozi okno na cesto, kjer trobentajo Sokoli in se pripravljajo na jutri\xc5\xa1njo slavnost - \xc4\x8de bo odprla okno, se bo o\xc4\x8de vendar prehladil! Prite\xc4\x8de Poli\xc4\x8dek, rad bi prijatelja pripravil, da bi \xc5\xa1la gledat Sokole, saj njegovim boleznim ne verjame, pa tudi Nan\xc4\x8da se mu zdi pravi strah. Njegov trud je zaman, Koruza se boji vsega. Ko odide, prihiti k o\xc4\x8detu Milka, ki so jo zopet privabile trobente. Tedaj pride Janko, kot odposlanec tr\xc5\xbea\xc5\xa1kega Sokola je pri\xc5\xa1el na slavnost, rad bi prespal pri stricu, \xc4\x8de sme... Z avtoriteto zdravnika pripravi Koruzo do tega, da odvr\xc5\xbee \xc5\xa1ale in odeje, se za\xc4\x8dne po malem gibati, telovaditi, se smejati... kar Koruzi tako dvigne po\xc4\x8dutje in voljo, do si upa Nan\xc4\x8di celo kaj ukazati. Janka pritegne Milka, ki je ta\xc4\x8das, kar je ni bil videl, postala zalo dekle; na hitro ji sku\xc5\xa1a zavrteti glavo, toda Milka je resna in pametna, zna krotiti njegovo predrzno objestnost. V Janku polagoma raste spo\xc5\xa1tovanje do nje in prava ljubezen._NEWLINE_Medtem ko so doma\xc4\x8di na vrtu, se v stanovanje splazita Ri\xc4\x8det in \xc5\xbdlindra. Toda v hi\xc5\xa1i ni ni\xc4\x8d vrednega, \xc5\xbdlindra najde le steklenico \xc5\xbeganja in Ri\xc4\x8det Jankov pla\xc5\xa1\xc4\x8d in sokolsko \xc4\x8depico. Tedaj vstopi Nan\xc4\x8da z malico, prepri\xc4\x8dana, da je falot Janko. Ri\xc4\x8det ji za\xc4\x8dne dvoriti in jo nalivati z vinom, dokler stare koklje tako ne zme\xc5\xa1a, da se z njim zaro\xc4\x8di in mu izro\xc4\x8di hranilno knji\xc5\xbeico. Ri\xc4\x8det vesel odnese pete, \xc4\x8de\xc5\xa1 da gre vse pripravit za\xc2\xa0\xc2\xbbporoko\xc2\xab, Nan\xc4\x8da pa gospodarju samozavestno oznani, da bo zdaj tudi ona gospa, bratranca da si je \xc5\xbee zaarala s hranilno knji\xc5\xbeico. Ker pa je pravi bratranec prisoten, se hitro odkrije, da je bil\xc2\xa0\xc2\xbb\xc5\xbeenin\xc2\xab\xc2\xa0tat in goljuf. Tedaj prikoraka iz sosednje sobe, kjer je bil zaspal pod vplivom zganja, \xc5\xa1e \xc5\xbdlindra, skrit pod belo rjuho in cilindrom. Vsi se prestra\xc5\xa1ijo, praznoverna Nan\xc4\x8da misli, do vidi prikazen, le Janko prisebno sko\xc4\x8di na capina, ki pa se spretno izmuzne in pobegne, medtem Koruza vpije z okna: Dr\xc5\xbei ga! In res, Milka \xc4\x8dvrsto dr\xc5\xbei svojega ukro\xc4\x8denega Janka, mladi par se sre\xc4\x8den poljubi, \xc5\xbdlindro pa na ulici ujamejo Sokoli, ki so prav tedaj prikorakali mimo s pesmijo in \xc5\xbeivio klici.'